На гербы Теодора Скумина
На простым людем гербы зъ неба послают,
Яковый Скуминове въ своим дому мают,
Як звезда над луною хорошо ся блищить,
А светла месечного бынамне не нищыть,
Так абое светятся, ровъно окром хмары,
Як слава Скуминов маеть свои дары,
Бо чим далей, тым ясней въ славу ся подносять,
Урадами зацными под небо выносять.
Мог бы въместо месеца сонцо там отдати
И въсе небо зъ знаменми до него придати,
Бо так тот дом Скуминов въ Литве ясне слынеть
И будет завъжды слынуть, поки свет не минет.
Смотри ж, як реки текут, а все зъгодливе,
Вер, иж было где смотреть, а непохлебиве,
Бо не по одной реце плавал и з делами,
Служечы господару розумом, силами,
Не чужому, своему, и Отчызне милой,
Трафляючи недруга по шыи отылой.
Тот герб здавна въ его дом зъ матки назначоно,
Бо такие прыметы у нем обачоно.
Иж водные послуги мел отправовати,
Тым ся господарови и въсим подобати.
К тому еще два гербы видиш быть на споде,
Тых достали предкове его на свободе
Будучи, а цнотою оных доставали,
Веру зъ мужством Отчызне своей заховали.
Вер ми, гербов не дають въ дому седящому,
Але зъ татарми въ полю часто гулящому
Не зъ голою рукою, зъ шаблею острою,
Завжды будучы готов до смертного бою.
Жыви ж зъ тыми гербами, ты, зацный Скумине,
А буяй въ своей славе навеки и ныне!

Заўвагі 

Вершы Андрэя Рымшы
Панегірыкі
Творы XVI стагоддзя
Эпікграмы на старабеларускай мове
Творы, выдадзеныя ў Вільні